ซูเปอร์เบเกอร์

ซูเปอร์เบเกอร์ (Superbaker) กลุ่มศิลปินแนวป็อป จากสังกัด สมอลล์รูม ซึ่งเป็นที่รู้จักจากเพลง "ความรู้สึกของฉันที่มีเธออยู่ด้วยกันอีกหนึ่งคนบนโลกใบนี้" หรือเรียกสั้น ๆ ว่า "minute of love" เพลงพิเศษที่ทางต้นสังกัดส่งออกมา โดยไม่ได้ตั้งใจจะวางขายแต่อย่างใด แต่กลับเป็นที่รู้จักและโด่งดังจนต้องทำเป็นแผ่นซิงเกิล limited edition ออกขาย เพลงนี้เป็นฝีมือการแต่งจากผู้บริหารภายในค่ายสมอลล์รูม เมื่อแต่งเสร็จแล้วจึงหาผู้ที่มีเสียงร้องเหมาะกับเพลงนี้ ซึ่งแจ็คพอตก็มาตกอยู่กับกอล์ฟ-ประภพ ชมถาวร ซึ่งเคยเสนอเดโมไปที่สมอลล์รูมนั่นเอง
หลังจากที่ได้ออกซิงเกิลแรกไปแล้ว superbaker จึงออกอีพีที่ใช้ชื่อว่า "Beautiful Day" กอล์ฟได้ชักชวนเพื่อน ๆ ที่เคยเล่นดนตรีตอนสมัยเรียนมาร่วมวงด้วยกัน โดยมีเพลงดังฮิตติดหูชื่อเพลงว่า "กอด" ใน ep ชุดนี้ กอล์ฟได้พิสูจน์ฝีมือการแต่งเพลงของเขาด้วย โดยการแต่งเพลงเองทั้งหมด
และแล้ว พวกเขาก็มีการเปลี่ยนแปลงสมาชิกโดยยังคงนักร้องนำคนเดิมอยู่ สมาชิกคราวนี้มีทั้งหมด 3 คน นั่นคือ- ประภพ ชมถาวร (กอล์ฟ) - ร้องนำ- วรางคณา ชวาลเวชกุล (ฝน) - เบส- วิษณุ ภูมิถาวร (ปิง) - กีตาร์
อัลบั้มเต็มอัลบั้มแรกของวงชื่อว่า "Joy" ออกในปี พ.ศ. 2548 มีเพลงดังอย่าง "ถาม" และ "บ้านของหัวใจ"
ผ่านไป 1 ปีจากอัลบั้มแรก แต่พวกเขาก็ไม่ได้ห่างหายไปจากวงการเพลง เพราะได้ฝากผลงานไว้ในอัลบั้ม "Like Light" ซึ่งเป็นโปรเจกต์พิเศษของพี่เปี๊ยก ดีเจสยาม โดยการนำรายได้ส่วนหนึ่งมอบให้กับผู้พิการทางสายตา ในอัลบั้มนี้ superbaker ได้ฝากเพลงน่ารัก ๆ สไตล์ซูเปอร์ไว้ 1 เพลง นั่นคือ "เมื่อไหร่"
ปี 2550 พวกเขาพร้อมแล้วสำหรับอัลบั้มชุดที่ 2 "My Lovely Pop Band" ที่ยังคงเป็นซาวด์น่ารัก ๆ แบบซูเปอร์เหมือนเคย และเพิ่มสมาชิกในชุดล่าสุดนี้อีก 1 คน นั่นคือโอ๊ค มือกลองที่ตีให้กับวงตั้งแต่ชุดแรก เพลงฮิตติดหูสำหรับในอัลบั้มนี้อาทิเช่น "แมว" และ "เขิน"
ผ่านไปถึง 3 ปี superbaker กลับมาพร้อมอัลบั้มที่ 3 "popover" และปรับเปลี่ยนสมาชิกอีกครั้ง พร้อมสมาชิกใหม่ อิทธิพร สุปรีชากร(กั้ง) มือกลองฝีมือดี ส่ง single แรกมาให้แฟนเพลงหายคิดถึงกันก่อนอย่างเพลง "ออกซิเจน" ที่รับประกันความเพราะน่ารักแบบซูเปอร์ แต่มีจังหวะที่คึกคักมากขึ้น สำหรับแฟนเพลงที่รอฟังเพลงช้าซึ้ง ๆ กินใจก็ไม่ผิดหวังกับ single ที่สอง "รักคือสิ่งสวยงาม" ที่พูดถึงความรักว่าแม้จะสมหวังหรือผิดหวัง ยังไงความรักก็ยังสวยงามอยู่เสมอ single ที่สามเป็นเพลงอกหักเพลงแรกของซูเปอร์เบเกอร์ "มนุษย์ล่องหน" พูดถึงคนที่ไม่มีตัวตนในสายตาของคนที่เขาแอบชอบ และก็ถึงคิวเพลงคึกคัก ๆ น่ารัก ๆ อย่าง "ครึกครื้น" ที่ส่งออกมาเป็น single ที่สี่ ถือว่าเป็นเพลงที่โจ๊ะที่สุดในอัลบั้มนี้ก็ว่าได้
ระหว่างที่โปรโมทอัลบั้ม "popover" อยู่นั้น superbaker ก็มีโอกาสได้ทำเพลงประกอบภาพยนตร์แนวโรแมนติก วีดวิ้ว เรื่อง "30 กำลังแจ๋ว" ชื่อเพลงว่า "30 กำลังแจ๋ว" เหมือนกับชื่อหนังนั่นเอง เป็นเพลงสนุก ๆ เนื้อหาน่ารัก เกี่ยวกับชายหนุ่มผู้ตกหลุมรักสาวที่อายุเยอะกว่า รักจริงหวังแต่ง 'ผมก็ไม่ค่อยรีบ แต่แต่งงานกันเลยไหม'
และซิงเกิลส่งท้ายอัลบั้ม popover ก็คิอเพลง "คู่ชีวิต" ที่คาดว่าจะได้เป็นอีกหนึ่งเพลงยอดฮิตตามงานแต่งงานแน่นอน เพราะก่อนจะปล่อยเป็นซิงเกิลก็มีหลายคนนำไปเป็นเพลงประกอบพรีเซนเทชั่นในงานแต่งงานกันเรียบร้อยแล้ว เนื้อหาพูดถึงคู่รักที่อยู่กันมานาน ใช้ชีวิตร่วมกันมานาน ซึ่งกอล์ฟก็ตั้งใจแต่งให้เป็นเหมือนภาคต่อของเพลง "บ้านของหัวใจ" อัลบั้ม Joy
ปี 2556 พวกเขาได้กลับมาอีกครั้ง พร้อมส่งซิงเกิลแรกในอัลบั้มใหม่ "ความรัก" เพลง Ballad Pop ในแบบฉบับ superbaker แท้ ๆ ด้วยเนื้อหาที่พูดถึงคนเรายอมที่จะเปลี่ยนชีวิตตัวเองไปได้ ไม่ว่าทางดีหรือทางร้าย เพราะความรู้สึกที่เรียกว่า "รัก" ที่คนทั้งโลกรู้สึกร่วมกัน และภาคดนตรีที่กลมกล่อมด้วยเสียงหลักอย่างเปียโนและเครื่องสายสด ๆ เพื่อให้ได้ความ
สวยงามของท่วงทำนองที่สอดคล้องกับคำร้องอย่างที่ทางวงตั้งใจ ที่แฟนเพลงคุ้นเคย และต้นปี 2557 ก็ส่งซิงเกิ้ลที่ 2 "โลกของคนเหงา" เพลงว่าด้วยความเหงาเพลงแรกที่ไพเราะจับ­ใจที่สุดของ superbaker 
ซึ่งล่าสุด superbaker ได้ออกจากค่าย Smallroom แล้ว และกลายเป็นศิลปินอิสระเต็มตัว พร้อมส่งซิงเกิลที่ 3 ในอัลบั้มใหม่กับเพลง "หลง" จังหวะ สนุก น่ารักของ superbaker ผ่านการนำเสนอดนตรีแบบ Funky Pop ซึ่งเป็นแนวดนตรีที่ทางวงไม่เคยทำดนตรีแบบนี้มาก่อ­น เนื้อเพลงพูดถึงเพื่อนที่แอบรักเพื่อน แต่ไม่กล้าจะบอกรักออกไป เพราะรู้ว่าคงไม่มีทาง กับประโยคท่อนฮุคที่ง่าย ๆ และติดหูเหมือนเดิม

**สมาชิก**
 ประภพ ชมถาวร (กอล์ฟ) - ร้องนำ- วรางคณา ชวาลเวชกุล (ฝน) - เบส

**ผลงาน**
 ซิงเกิล "ความรู้สึกของฉันที่มีเธออยู่ด้วยกันอีกหนึ่งคนบนโลกใบนี้ (Minute of Love) " (พ.ศ. 2545)- เพลง "หลับ (Bitter lullaby)" Smallroom 003 (พ.ศ. 2546)- เพลง "วันหนึ่ง" ในโปรเจกต์ อะเดย์- อีพี "Beautiful Day" (พ.ศ. 2547)- อัลบั้ม  "Joy" (พ.ศ. 2548)- เพลง "เมื่อไหร่" ในอัลบั้ม "Like Light"- อัลบั้ม "My Lovely Pop Band" (พ.ศ. 2550)- อัลบั้ม "Popover" (พ.ศ. 2553)- เพลง "30 กำลังแจ๋ว" ประกอบภาพยนตร์เรื่อง "30 กำลังแจ๋ว" (พ.ศ. 2554)- เพลง "เติมเต็ม"  (พ.ศ. 2556) - เพลง "ความรัก" (พ.ศ. 2556) - เพลง "ฉันยอม" ประกอบละครโทรทัศน์เรื่อง "กุหลาบร้ายของนายตะวัน" (พ.ศ. 2557) - เพลง "โลกของคนเหงา" (พ.ศ. 2557) - เพลง "หลง" (พ.ศ. 2557) - อัลบั้ม "Beside You" (พ.ศ. 2557) - อัลบั้ม "Easy Listening" (พ.ศ. 2560)

**ข้อมูลเพิ่มเติม**
 เพลง "Minute of Love" ถูกนำไปเรียบเรียงดนตรีใหม่โดยศิลปินวง อาร์มแชร์ ในสังกัดเดียวกัน- เพลง "กอด" ในอีพี "Beautiful Day" เป็นเพลงประกอบโฆษณา โครงการสานรัก ของบริษัท เอไอเอส

**อ้างอิง**

**แหล่งข้อมูลอื่น**
  Myspace ของ Superbaker-  เว็บไซต์สังกัด สมอลล์รูม-  หน้าแฟนเพจ วง Superbaker-  เพจค่ายสมอลล์รูม-  แฟนเพจฝน มือเบส
หมวดหมู่:กลุ่มดนตรีป็อปสัญชาติไทย
หมวดหมู่:กลุ่มดนตรีไทยในยุค 2000
หมวดหมู่:ศิลปินสังกัดสมอลล์รูม